Document ID: /fineweb-2-swissfilter-quality_10-filterrobots/filtered/01308.jsonl.gz/971

Në Ekuador është ekzekutuar një shqiptaro-malazez dhe bashkëshortja e tij ekuadoriane.
Mediat vendase shkruajnë se 64-vjeçari Fadil Kaçaniç dhe bashkëshortja e tij 63-vjeçare ekuadoriane u gjetën të vrarë në një zonë të banuar pranë qytetit të Guajakilit, në perëndim të vendit.
Dyshohet se shqiptaro-malazezi ishte i përfshirë në trafikun e kokainës.
Shtypi ekuadorian shkruan se Kaçaniç ishte qëlluar për vdekje me tre plumba, ndërsa bashkëshortja ishte goditur me sende të forta. Krimi ka ndodhur të mërkurën.
Trupat e tyre u gjetën pranë një autostrade jo shumë larg vendit ku banonin.
Hetuesit thanë se bëhet fjalë për disa pjesëmarrës në krim, të cilët hynë në shtëpinë e tyre të veshur si policë.
Pasi i vranë, ata u kishin marrë edhe një shumë të madhe parash që dyshohet se Kaçaniç i kishte përfituar nga trafiku i drogës. Ekzekutorët lëviznin me dy automjete me xhama të errët.
Hetime po kryhen për lidhjet mes këtij rasti me ngjarjeve e dy viteve të kaluara.
Rasti i parë është ai i Majit të 2016-ës kur shqiptari Ilir Hidri u qëllua për vdekje në Guajakil.
Ndërsa i dyti, plagosja e kosovarit Remzi Azemit, të dy të dyshuar si trafikantë kokaine, raporton Tv Klan.
“Kemi pasur bisedime në mes Qeverisë së Kosovës dhe partnerët e koalicionit qeverisës, Lista Serbe, nga të cilët normalisht se duhet të kemi një aprovim, për arsye se shumë projekte duhet të kalojnë në Kuvendin e Kosovës për zhvillimin e ‘Trepçës’”.
“Negociatat kanë qenë duke u zhvilluar në vazhdimësi, për shkak se ka pasur mospajtime në kohë të caktuara. Por, besoj se këto ditë jemi përafruar mjaft shumë, që japin edhe dritën e gjelbër për rekrutimin e Bordit”, ka deklaruar ministri Lluka.
Edhe zyrtarë të Ministrisë së Zhvillimit Ekonomik në Qeverinë e Kosovës, thonë se procesi i zgjedhjes së anëtarëve të Bordit është në vijim e sipër dhe shpresohet se do të përfundojë në fillim të muajit prill.
Gjatë procesit të përzgjedhjes së kandidatëve, thuhet në përgjigjen e Ministrisë së Zhvillimit Ekonomik, do të respektohen të gjitha procedurat ligjore, si edhe kriteret e kërkuara përmes konkursit, të cilat vlejnë për secilin kandidat, pa marrë parasysh se cilit komunitet i përket.
Kombinati “Trepça”, llogaritej si një prej ndërmarrjeve më të mëdha jo vetëm në Kosovë, por edhe në ish-Jugosllavi. Por, në vitet e fundit kaloi në fazën e mbijetesës dhe nga më shumë se 20 mijë punëtorë sa kishte në të kaluarën, “Trepça”, aktualisht, numëron rreth 1,400 punëtorë.
Tetova nuk ka qenë dikur kështu, përplot më kazino dhe skedina sportive, që kanë mbirë si këpurdhe, ajo ka pasur “dy kinoteatra, teatrin profesional, teatrin e kukullave, bibliotekë me shumë tituj dhe në javë ka pasur 4 shfaqje teatri” kështu shkruan Gjeto Lekaj në gazetën Rilindja më 24 prill, 1952, transmeton Gazeta Express.
Ndërsa sot Tetova ka një objekt teatri që nuk ka shfaqje, ka një bibliotekë ku kalben librat pasi nuk ka rafte, ndërsa për kinema as që bëhet fjalë, po të mos harrojmë Tetova sot ka kazino dhe skedina sa të duash.
Sot keni një Tetovë ku ndodh regresi jo progresi. Ku gjërat nuk përmirësohen por shkojnë drejtë shkatërrimit.
Lëvizja Vetëvendosje ka mbërritur të bëhet partia më e madhe në vend, duke u prezantuar si alternativë e vetme që mund të sjellë ndryshime, ndryshe nga të gjitha subjektet e tjera politike që ishin provuar në pushtet. Ideja është goditur nga vetë kjo parti, pas thyerjeve që tash ka përjetuar, shkruan sot “Koha Ditore”.
Problemet në LVV ishin më të moçme sesa një vit. Por, ato i ishin mbajtur fshehtë publikut dhe nuk ishin manifestuar jashtë, në dy palë zgjedhjet e organizuara në 2017-n.
Ato nacionale ia dyfishuan votën këtij subjekti dhe e bën me më së shumti deputetë në Kuvend. Lokalet ia siguruan pushtetin edhe në Prizren e në Kamenicë, krahas Prishtinës që e kishte nga mandati paraprak. Ia shtuan edhe fuqinë në kuvendet komunale gjithandej Kosovës.
Por, menjëherë pas zgjedhjeve lokale, e në prag të atyre brendapartiake, problemet i qitën jashtë. Shpërthimi ndodhi pas një pyetjeje që Aida Dërguti e kishte shtruar në një grup komunikimi elektronik ku kishin qasje të gjithë deputetët e LVV-së.
Dardan Molliqaj kishte dhënë kumtin aty se e kishin arrestuar Donika Kadajn, ndërsa pyetja e Dërgutit kishte këtë përmbajtje: “E atë m*tin?”. Shprehja fyese në fjali nënkuptonte Albin Kurtin, themeluesin dhe njeriun më të votuar të LVV-së, e i cili të njëjtën ditë ishte arrestuar. Ajo kishte kërkuar falje për gjuhën, por kësaj ia kishte shtuar faktin se reagimi i saj ishte “pas disa problemeve e mospajtimeve të thella politike e organizative” që ishin shfaqur prej një viti në organizatë.
VOAL – “Musolinin e pëlqenin shumë gratë, ishte i çmuar nga burrat. Ishte aq mashkullor. Madje kishte një shije të mirë në veshjen, vetëm t’i mendosh ato uniforma, unë jam i hipnotizuar nga ai.” Kështu pohon Steve Bannon, intervistuar për javoren britanike The Spectator nga Nicholas Farrell, i cili i kushtoi një biografi Duçes disa vite më parë. Toger i Marinës pastaj bankier në Goldman Sachs, Bannon sot e quan veten një “populist zjarrvjellës” dhe nuk është i bindur se populizmi i sotëm është fashizmi i ri.
“Janë të gjitha thashetheme teorike: populizmi, fashizmi? Kush do t’ia dijë, janë vetëm dërdëllisje të shtypit”. “Njerëzit Davos (elitat, sqarimi ynë) kanë frikë nga populizmi, sepse kanë frikë se pushteti do të arrijë popullin. Dhe se mos do të ndodhë çfarë ndodhi në Itali”, shpjegon Bannon, i cili ka një pasion për Lëvizjen e 5 Yjeve dhe Beppe Grillon. “Zemërimi është një armë shumë e fuqishme. Prandaj Grillo është treguar gjenial.” ANSA
Brenda dhjetë vjetësh në Kosovë, sipas të dhënave të Policisë së Kosovës kanë ndodhur 419 vrasje. Ndërkohë, vetëm gjatë janarit dhe shkurtit të këtij viti kanë ndodhur 5 raste të vrasjeve.
Motivet e këtyre vrasjeve, sipas zyrtarëve të Policisë së Kosovës, thuhet të jenë të ndryshme. Zëdhënësi i Policisë, Bajram Krasniqi thotë për Radion Evropa e Lirë se në vitet e fundit numri i vrasjeve ka shënuar rënie.
“Derisa në vitin 2008 kanë qenë 45 raste të vrasje, në vitin 2010 numri i vrasje ka qenë më i lartë 59. Në vitin 2012 janë shënuar 50 vrasje dhe që nga ky vit, numri i këtyre rasteve ka shënuar rënie, ku në vitin 2017 kemi pasur 27 vrasje”.
“Motivet janë të ndryshme, por motivi përfundimtar i një vrasjeje zbulohet kur të përfundon rasti në organet e drejtësisë. Ne mund të dyshojmë se një vrasje është kryer për motive të ulëta, si hakmarrje apo të ndryshme, por gjatë hetimeve mund të ndërrojë kjo”, thotë Krasniqi.
Armët në posedim të paligjshëm nga qytetarët, që qarkullojnë në Kosovë, sipas ekspertëve të sigurisë thuhet se janë shkaktarët kryesorë për pjesën dërmuese të vrasjeve dhe të një sërë krimesh që kanë ndodhur.
Eksperti i çështjeve të sigurisë, Avni Islami thotë për Radion Evropa e Lirë se posedimi i armëve pa leje është një kërcënim për sigurinë e qytetarëve.
“Si pasojë e këtyre vrasjeve është numri i madh i armëve ilegale. Në Kosovë pas përfundimit të luftës konsiderohet se në duart e qytetarëve janë rreth 350 mijë armë, duke filluara nga armët e zjarrit deri tek ato të gjuetisë. Është një problem shqetësuese dhe deri më tani institucionet e Kosovës nuk kanë gjetur zgjidhje, që së paku armët luftarake të largohen nga duart e qytetarëve, dhe të iu dorëzohen institucioneve kompetente. Pra, si pasojë e këtyre armëve kemi një numër të tillë të vrasjeve”, thotë Islami për Radion Evropa e Lirë.
Vlerësimet flasin se në Kosovë ekziston një numër i madh i armëve ilegale, që kanë mbetur kryesisht nga periudha e luftës 1998-1999. Madje, kjo shifër, ishte thënë se është mbi 300 mijë armë të vogla.
Institucionet e Kosovës, shton Islami, duhet të gjejnë mënyrë që së paku armët luftarake të largohen nga duart e qytetarëve dhe në mënyrë të organizuar të dorëzohen tek autoritetet.
“Duhet gjetur një mënyrë që qytetarët t’i dorëzojnë armët të cilat i mbajnë në mënyrë ilegale. Të bëhet një formë që ata që dorëzojnë armët dhe të marrin si shpërblim qoftë para të gatshme apo ndonjë mënyrë tjetër që bën qytetarët që të dorëzojnë ato. Pastaj armët e tjera të regjistrohen dhe të gjithë ata që posedojnë armë të trajnohen dhe të sigurohen se si duhet mbahet një armë. Në këtë mënyrë besoj se do të zvogëlohet numri i vrasjeve në Kosovë”, thotë Islami.
Që nga paslufta, mekanizmat e sigurisë, thotë zëdhënësi i Policisë së Kosovës Bajram Krasniqi, kanë konfiskuar dhe asgjësuar armë të ndryshme.
“Policia e Kosovës ndër vite ka konfiskuar numër shumë të madh të armëve të zjarrit që ndodhen në mënyrë të paligjshme në duart e qytetarëve. Po ashtu, ndër vite ka shkatërruar ato armë. Në vitin 2017 ka konfiskuar mbi 1211 armë dhe 30 mijë copë municione të ndryshme. Përveç konfiskimit, Policia ka bërë fushata që armët të mos përdoren as në ahengje festive, as në konfliktet të ndryshme që mund të kenë mes vete qytetarët”, thotë Krasniqi.
Nga hulumtimet e bëra, konsiderohet se pasojat e pasluftës, pastaj frika, mosbesimi tek institucionet, si dhe tradita, janë disa nga arsyet pse qytetarët e Kosovësmbajnë armë në mënyrë të paligjshme. Ulja e numrit të mbajtjes së armëve pa leje nga qytetarët, konsiderohet sfidë për Kosovën.
Vendi po zien. Krimi në Shqipëri është në hall .!! A po ngrihet lartë morali qytetar ??
Në fakt kështu do të ishte normalishtë, po të shikohet se në çfarë faze po ndodhet era e re e ndryshimit që po përçon vendin tonë të dashur !
Akoma optimizmi qytetar nuk ka fuqinë ose nuk ka argumentin që të ngrihet lartë, për arsyen e thjeshtë se mosbesimi ndaj shtetit dhe organeve të tij ligjvënëse është shumë i lartë !
Sot qytetarët presin e presin aq shumë por nuk besojnë shumë se do të ndodhë ndonjë gjë e madhe. Dhe kanë të drejtë .
Politika e sotme dhe ajo e shkuar e ka ndrydhur e shtrydhur kaq shumë besimin qytetar sa që edhe dalja e Diellit në mëngjes, shumëve u duket si diçka e pa besueshme .
Kjo pasi asnjëherë deri tani shteti nuk ka treguar se mund t’i lerë gjerat të rrjedhin normal ashtu siç duhet , ku ligji të zbatohet njësoj për të gjithë dhe gjithëkush në këtë vend të bukur nga natyra të paguaj e të shlyejë fajet e të këqijat që i kanë bërë për këto 28 vjet me rradhe vendit ..
Por në horizont më në fund duket shpresa. Duket se ligji ka filluar në mos t’i dënojë akoma, t’i trembë kriminelët . Ligji ka filluar të bëjë vendin të ziejë . Gjithandej , arrestime , ndalime ,kontrolle bllokime pasurish dhe mbi të gjitha një dorë e hekurt sikur rëndon fuqishëm mbi të keqen ..
Njerëz është koha mbas Vetting-ut, që megjithse ky i fundit nuk është akoma i mbaruar juridikishtë po jep frytet e shpresës së munguar për të gjithë shqiptarët ..
Ish ministri i Brendshëm (edhe pse akoma nuk ka asnjë gjë konkrete ligjore që e lidh me krimin ) ishte objekt diskutimi parlamentar dhe eshte marre nen hetim ligjor nga prokuroria e shtetit …
Shumë zyrtarrë të lartë të policisë janë sot në arrest ligjërisht por në mungesë, se si morrashë janë larguar nga vendi duke shfrytëzuar lidhjet akoma të tyre me krimin, mundën të largohen dhe t’i fshihen arrestimit ..
Shumë gjyqtarë të lartë, juristë të tjerë dhe në veçanti ish Prokurori i Përgjithshëm Adriatik Llalla u detyruan që të shkojnë në shtëpi e t’i shmangen Vettingut duke dëshmuar kështu parregullsitë në punën e tyre dhe pa mundësitë e shpjegimit të të qënit të pasur vetëm nga funksioni që kishin ..
Akoma më tej, furtuna e policisë bëri që në vendin tonë të kapet sasia më e madhe e kokainës ndonjëherë në Evropë, plot 613 kg , duke i hequr ose i dëmtuar krimit të paktën bazën e finances dhe duke e lënë atë më të dobët .
Shteti e policia ka javë të tëra që po e mban ngrehur shpatën ligjore, kundër trafikut dhe prodhimeve të pa ligjshme, përfshirë jo vetëm drogën !
Shumë zyrtarë të tjerë të përfshirë në veprime mafioze me ndarjen e tjetërsimit të pasurive shtetërore në toka dhe vende ndertimi privat , me anë të fallsifikimit dhe korrupsionit ..
Në pranga kryetarë e nën kryetar bashkosh , si ai i Lezhës , apo kryetarë e anëtarë të Keshillave bashkiakë e të qarqeve ..
Gjuetia e maskarenjve dhe shkelësve të ligjit vazhdon ..
Vazhdon, vazhdon, e vazhdon .. Por megjithatë, ne qytetarëve, nuk na mbushet mendja , pa i parë mbas hekurave të gjithë ..
Pa i parë të lidhur e të dënuar të gjithë peshqit e mëdhenj , që deri tani , kanë gjetur kudo ujra të turbullta në llumin e madh të korrupsionit në Shqipëri ..
E megjithtë , ne nuk besojmë se akoma edhe sot, OKB , Shqipërinë e renditi të 19 -ën në indeksin e vendeve të korruptuara ..
Ky është njkë turp që na bën akoma mosbesues .
Nesër, nesër të shohim dhe pastaj do besojmë . Nëqoftëse plaga deri tani ka filluar të hapet dhe ndyrësira e erës së saj të keqe të korrupsionit dhe krimit vazhdon akoma të na çajë hundët dhe të na e neverisë besimin se me të vertetë do të behet më e mira ..
Nejse fillimi i mbarë është gjysma e punës …
Dhe në fund, nuk mund të harroj se gjithshka do të shkonte mirë, por sado peshq të mëdhjenj të kapen , pa ardhë dita e kapjes së peshkaqenit të madh,ish presidenti dhe ish kryenministri për gati 16 vjet , asgjë nuk do të jetë e mirë dhe e saktë , ose e pa përfunduar , në sjelljen dhe kalitjen e besimit të popullit tek shteti dhe tek politika .
“Shqipëria, nga dyqanet e “riparimit të celularëve bomba” për xhihadistët (dhe Italinë)”.
Kështu i referohet “Corriere.it”, shpërthimit aksidental dhe plagosjen e Gentian Hoxhës e cila ka zbuluar trafikun dhe janë ndaluar kamionët e destinuar për klanet në Puglia.
Sipas një dëshmitari anonim, të martën në orën 9,50, Hoxha mbylli derën në dyqanin e tij të riparimit të celularëve, u zhvendos në laboratorin e vogël dhe filloi të punojë me një telefon celular që shpërtheu gabimisht. Hoxha po përgatiste një celular-bombë”, shkruhet në artikull.
“Corriere.it” raporton se dyqani është dy blloqe larg nga ambasada amerikane në kryeqytetin shqiptar dhe nuk është një rast i izoluar por kërkon zmadhimin e gjeografisë.
Rasti shkon deri në Puglia dhe në luftën e mafias beteja e fundit më 9 gusht, katër të vrarë në Foggia).
Një muaj më parë ishte ndaluar një kamion në kufi me Malin e Zi. Të fshehura brenda tij ishin tre nga këto porosi me destinacion Italinë, pasi të kalonin detin. Mekanizimi në celularët bombë është i thjeshtë: gjysmë kilogramë tritol montohet në celular dhe pakoja vendoset poshtë makinës së objektivit. Duke telefonuar numrin e atij celulari aktivizohet një sensor që ndez bombën.
Gjatë muajve të fundit nga Tirana deri në Jug në Vlorë, janë hapur qindra dyqane celularësh për riparimin e tyre. Disa nga pronarët janë direkt të lidhur me xhamitë. Mund të jetë thjesht rastësi, por investiguesit nuk besojnë: Ka një dyshim të fortë se bashkë me drejtimin e klanit puliez, qëndrojnë xhihadistët.
Një lidhje që i konfirmon shqiptarët me këto ngjarje është ajo e masakrës së Nisës më 14 Korrik 2016, ku atentatori Mohamed Lahouaiej Bouhlel, kishte kontaktuar pikërisht shqiptarët për të siguruar armët.
Furnizime për klanet
Kjo situatë ka gjithashtu një anë tjetër të medaljes po në Shqipëri, ku ish-policët e rinj të mbijetuar nga lufta civile dhe nga hakmarrja e skafistëve ja kanë dalë të rimarrin pozicione të larta. Janë 40-vjeçarë të rritur me mësimet e forcave italiane të rendit në atë kohë të dislokuar në Shqipëri; kanë mësuar teknika dhe hetime dhe aftësi analizuese si dhe janë shndërruar në ndërveprues shumë të mirë. Zbulimi dhe zhvillimi i kësaj fijeje investigative të telefonave bombë e lind nga këta investigatorë. Për shembull në skuadrën e Vlorës drejtuar nga shefi i policisë Gentian Musabelliu dhe në Fier nga homologu Artur Selimaj, prej kohësh janë vënë në ndjekje të skafistëve që kanë investuar në hektarë plantacionesh. Rruga tradicionale mes Shqipërisë dhe Pulias është përdorur për ngarkesa të paligjshme. Mbi gomone dhe motoskafë janë fshehur edhe armë. Tashmë transportohen bomba.
Denoncimet e para
Blerja e armëve nga Shqipëria është një karakteristikë e zonës së Cerignolas. Por si tregon për Corriere një burim i besueshëm, kjo armë e re, pra tritoli i montuar në celular tregon një rritje të nivelit, të strategjisë e së fundi edhe të veprimit.
Droga ka lënë llogari të hapura qoftë të brendshme, qoftë edhe mes shqiptarëve dhe italianëve. Bosi i Foggias Saverio Tuçi u vra në tetor në Amsterdam; ekzekutuesi është italian, por në listën e njerëzve të tjerë të përfshirë duhet të ketë edhe shqiptarë.
Pas nxehtësisë mediatike të gushtit në Puglia ka rënë qetësia. Ndërkohë në Foggia ka nisur një revolucion i vogël i pazakontë: «Janë bërë denoncimet e para të mundimshme nga sipërmarrësit e prekur nga klani mafioz. Tashmë është radha jonë të japim rezultate të menjëhershme, përndryshe do të jetë e kotë”, përfundon shkrimi i “Corriere.it”.
Ministri i brendshëm akuzohet si autor i atentatit në Milot
Tiranë – Azem Hajdari padit në gjyq Neritan Cekën. Nje kallëzim penal që mban firmën e Hajdarit ka përfunduar në Prokurorinë e Përgjithshme. Ceka akuzohet për atentat ndaj deputetit të PD me anë të skenarëve të parapërgatitur. Hajdari akuzon ministrin e Brendshëm dhe Prokurorinë për shkeljen flagrante të nje vendimi të Gjykatës së Kasacionit duke mbajtur të izoluar në burg shoqëruesin e Hajdarit të cilësuar si banda e Milotit. Rikthehen sërish polemikat e Ministrit të brendshëm për incidentin e Milotit. Pas akuzave të Cekës ndaj Gjykatës së Kasacionit ka qenë Hajdari ai që është hedhur menjëherë në kundërsulm . Megjithëse i marrë i pandehur nga Prokuroria deputeti demokrat me mandat të ngrirë, Hajdari ka bërë të ditur se ka dorëzuar një material kallëzimi penal për ministrin e Brendshëm.
Deklarata e ndihmëssekretarit amerikan të shtetit, Wess Mitchell, dhënë në Beograd, se “Kosova ka të drejtë të themelojë forcën e saj ushtarake që nuk do të ishte kurrfarë kërcënimi për Serbinë dhe serbët” ka nxitur reagime në Serbi dhe jashtë saj. Pas takimit që pati me Presidentin e Serbisë, Aleksandër Vuçiq, i cili e kundërshton themelimin e ushtrisë së Kosovës, diplomati amerikan Wess Mitchell, që ishte për vizitë edhe ne Kosovë, tha se Shtetet e Bashkuara të Amerikës i mbështesin bisedimet Kosovë-Serbi për normalizimin e marrëdhënieve, ndërsa, theksoi se Kosova ka të drejtë të themelojë forcën e saj ushtarake që nuk do të ishte kurrfarë kërcënimi për Serbinë dhe serbët.
“Kosova ka të drejtë të formojë forcat e saj profesionale që do të merreshin me sigurinë dhe në të cilat do të përfshiheshin edhe serbët e Kosovës. Ne vazhdojmë të themi se askush nuk mund të vërë veto dhe të pengojë Kosovën që të zhvillojë strukturat e tilla”, tha në Beograd Wess Mitchell.
Kundër këtij qëndrimi amerikan doli menjëherë ministri serb i Mbrojtjes, Aleksandar Vulin, i cili sipas agjencisë Tanjug, tha se “në Kosovë mund të ketë vetëm një forcë të armatosur, e ato janë forcat paqeruajtëse të KFOR-it, bazuar në rezolutën 1244 të KS-it. Derisa Këshilli i Sigurimit i OKB-së nuk ndryshon vendimin e tij kështu do të jetë, dhe për Serbinë”, tha Aleksandër Vulin. Sipas tij, cituar nga Tanjug, “ushtria e Kosovës mund të formo
het vetëm me forcë brutale”. “Krijimi i formacioneve të tilla të paligjshme të armatosura përbën një kërcënim për paqen dhe stabilitetin në të gjithë Ballkanin”, thotë ministri serb i Mbrojtjes Aleksandër Vulin.
Moska mbështet Serbinë
Kundërshtimit të Serbisë për forcat e armatosura të Kosovës ju bashkua edhe Moska zyrtare. Mediet në Serbi citojnë zëdhënësen e ministrisë së jashtme ruse, Маria Zaharova, e cila thotë se “Krijimi i Ushtrisë së Kosovës do ta ashpërsonte edhe më shumë situatën edhe ashtu të tendosur”.
“Formimi Ushtrisë i Kosovës, mënyra se si po bëhet ajo dhe qëllimet që u vunë kur u copëtua Serbia dhe kur u nda territori i një shteti sovran, mënyra se si në planin informativ e politik është forcuar ky formacion i ri dhe e gjithë ajo që e ka sjellë atë, do të jetë edhe një faktor jo stabiliteti në kontinentin europian”, citojnë zëdhënësen Zaharov mediet në Serbi.
Autoritetet në Prishtinë, tashmë e kanë bërë të qartë synimin e tyre për shndërrimin e Forcës së Sigurisë së Kosovës FSK, në ushtri të Kosovës. Presidenti i Kosovës Hashim Thaçi, që është komandant suprem i Forcës së Sigurisë së Kosovës, FSK, thotë se “formimi i ushtrisë së Kosovës është në interes të paqes në Kosovë dhe rajon.”
“Ky hap final i bërjes së Kosovës me Forca të Armatosura pas një periudhe të gjatë të zhvillimit të Forcave të Sigurisë, në një partneritet të shkëlqyeshëm me SHBA-në, KFOR-in dhe NATO-n, është në interes të të gjithë qytetarëve të Kosovës, në interes të të gjitha komuniteteve të sigurisë dhe të paqes në Kosovë dhe në rajon. Për më tepër, duhet ta bëjmë të qartë se Forcat e Armatosura të Kosovës nuk paraqesin asnjë lloj kërcënimi, ashtu siç nuk paraqet sot asnjë kërcenim FSK-ja, pra qëllimi i vetëm i FSK-së sot dhe i Forcave të Armatosura të Kosovës nesër do të jetë i njëjtë, fuqizimi i paqes dhe i sigurisë në të gjitha vendet në rajon. Ky proces i filluar vite më parë gradualisht është duke shkuar drejt fazës përfundimtare”, qe shprehur në një fjalim të tij të mëhershëm drejtuar qytetarëve, Presidenti Hashim Thaçi.
Transformimi Forcës së Sigurisë së Kosovës në Ushtri të Kosovës, mund të bëhet duke u ndryshuar Kushtetuta e Kosovës, që kërkon edhe dy të tretat e votave të deputetëve serbë në kuvendin e Kosovës. Dhe deputetët serbë tashmë disa herë janë shprehur kategorik kundër formimit të ushtrisë së Kosovës. I ndodhur në këtë situatë, presidenti Hashim Thaçi, në fund të vitit të shkuar, inicoi një ligj që do ta shndërronte FSK-në në ushtri të Kosovës, por pa iu ndërruar emri, duke shmangur kështu ndryshimet kushtetuese. Kjo nismë e Presidentit hasi në kundërshtimin e bashkësisë ndërkombëtare, e cila vazhdon të këmbëngulë që shndërrimi i FSK-së në ushtri duhet të bëhet vetëm me ndryshime kushtetuese. Këtë e tha në Prishtinë dy javë më parë edhe komandanti Forcave të Përbashkëta Aleate të NATO-s në Napoli, James Foggo.
“Aleanca e NATO-s dhe Këshilli i Atlantikut Verior ishin këtu para disa muajsh dhe ata e bënë shumë të qartë se për NATO-n, nëse bëhet transformimi i FSK-së në Ushtri të Kosovës, duhet të bëhet pas ndryshimeve kushtetuese”, pati thënë James Foggo. Forca e Sigurisë së Kosovës e krijuar pas transformimit të TMK-së, është forcë shumëetnike. Ajo është e armatosur lehtë, ka uniformën e saj dhe mund të marrë pjesë vetëm në operacione për të shpëtuar civilë në rast krizash natyrore. Në Kosovë janë akoma të pranishme forcat e KFOR-it me rreth pesë mijë trupa.
Gati një vit më parë, negociatat më të vështira të FMN-së sa i përket buxhetit në Kosovë me qeverinë e Isa Mustafës lidheshin me zërin, ku paraqitej numri i pensioneve të veteranëve të UÇK-së. Numri i fryrë dhe pensionet që i përgjigjeshin këtij numri e dëmtonin realisht buxhetin e dobët të shtetit kosovar. Asokohe delegacioni i FMN-së i kërkoi autoriteteve transparencë por edhe reduktimin e masës së tyre sepse buxheti e kishte të pamundur t’i mbarte. Por jo?! Folklori fitoi mbi llogjikën. Shumë veta nënqeshnin, por pakkush kishte guximin të tregonte se numri ishte hiperbolik.
Historia e shumimit nisi menjëherë pas luftës së Kosovës, kur komandanti Agim Çeku do të paraqiste listat e luftëtarëve kosovarë. Lista e parë e përgatitur në vitin 1999 nxori se ishin gjithsej vetëm 13 mijë luftëtarë. Çeku e certifikoi numrin e tyre kur materialin e dorëzoi për KFOR-in. I njëjti njeri, më 2015, gati 16 vjet më vonë prezantoi mbi 30 mijë veteranë! Ishin plot 17 mijë syresh, që bënin diferencë dhe që i kushtonin buxhetit të Kosovës më shumë se 26 milionë Euro. Por lufta me numrat nuk u mbyll këtu sepse tashmë numri i veteranëve të UÇK-së është rritur në mbi 46,000 veta. Ajo që vërejnë njerëzit e kthjellët në Kosovë ka vetëm një qëllim: shifrat e fryra bëhen thjesht për avantazhe politike dhe përfitime të pastra. Sikur të mos mjaftojë ky kaos, vetë njerëzit e UÇK-së janë të ndarë. Ka nga ata që mendojnë se shifra është edhe më e madhe, ashtu si të tjerë që pohojnë se shifra e vërtetë është e ulët. Agim Çeku do të rikthehej sërish, por tashmë në rolin e shefit të një grupi për verifikimin e tyre, në kuadër të Ligjit. Ky i fundit shkaktoi mosmarrëveshje midis vetë fraksioneve të ndryshme të UÇK-së, disa prej të cilëve akuzuan se ishte sistemi i kategorizimit, i specifikuar në ligj, që kishte bërë që numri i veteranëve të UÇK-së të rritej ndjeshëm. Një studim i vitit 2012 e zbuti të gjithën. Një raport nga Organizata Ndërkombëtare për Migracionin arriti në përfundimin se vetëm 24.577 personash u rekrutuan nga UÇK-ja në faza të ndryshme të luftës nga viti 1998 deri në vitin 2000. Kjo i vinte vulën llogjikës, por jo oreksit patetik.
Në Shqipëri, beteja e shifrave të dëshmorëve filloi sakaq që me agun e Demokracisë. Pati disa shifra kontradiktore për të rënët në Luftën Antifashiste, të cilat kundërshtonin njëra-tjetrën, por që në fund të gjithë bindeshin se Gjaku i shqiptarëve martirë në Luftën e Dytë Botërore e renditi për fat Shqipërinë në radhën e vendeve antifashiste. Por, që nga 28.000 të rënët që vendi u prezantua zyrtarisht në Konferencën e Paqes më 1946, sot numri i tyre është zbritur nga referues të ndryshëm deri më 4638, 4200, 2159 apo edhe deri 1141 persona. Veteranët e pakët të mbetur mëtojnë se janë madje më shumë se 28.000 syresh, kurse Beqir Meta ish-drejtori i Institutit të Historisë mendonte se ishin gati 4000 të rënë, por jo më shumë…Problem mbeteshin mijërat e dëshmorëve pa varr, që veteranët i identifikojnë me të rënët në Kampet e Përqendrimit, kurse të tjerët nuk i llogarisin…
Më 23 Korrik të vitit 1946, vetëm një javë para Mbledhjes së Konferencës së Paqes, një grup deputetesh i kërkuan Kuvendit Popullor në një mbledhje të jashtëzakonshme të shpallte aktin e një Rezolute për pranimin e Shqipërisë në Konferencë. Janë firmat e deputetëve Pëllumb Dishnica, Kadri Baboçi, Abedin Shehu, Kristo Themelko, Hasan Pulo, Sami Baholli, Mark Ndoja, Gjovalin Lluka, Gogo Nushi, Gjeneral-Major Dali Ndreu që vendosin. Në emër të këtij grupi, N/Kolonel Pëllumb Dishnica deklaroi: “Kemi kockat e me shumë se 40.000 dëshmoreve qe dhanë jetën për lirinë e vendit te tyre, dhe për kauzën e antifashizmit e te demokracisë”. Rezoluta zyrtare, që iu nis menjëherë Konferencës, e rriti numrin e të rënëve kundër fashistëve në plot 40.600 persona. Shqipëria u pranua dhe për fat, pas një lufte jo të vogël, edhe u llogarit në kahun e forcave antifashiste. Ndërkohë, studiuesit e sotëm mëtojnë për një dokument tjetër paralel të vitit 1946, ku numri i të vrarëve në luftë llogaritet në 2.519 vetë! ( Indikacioni është te AQSH, Fondi 14/AP STR, viti 1946, dosja 40, faqe 159.). Ky dokument ndodhet ne Arkivin e ish KQ te Partisë se Punës.
“Nga vrojtimet qe kam kryer del se ky numër përputhet, me ndonjë lëvizje te vogël me materialet e hollësishme për pensionet. Mbetet detyrë e së ardhmes saktësimi”, referonte në një shkrim pak vite më parë, Dr. Teodor Kareco. Nuk dihet sesi ky numër u ul, por në vitin 1948, në kongresin e parë të Partisë Komuniste Shqiptare, Enver Hoxha deklaroi se: “Populli ynë i vogël i dha luftës 28.000 dëshmorë ushtarakë dhe civilë, 4.000 invalidë qind për qind dhe 8.600 te tjerë 50%”. Në një farë mënyre, kjo i shkonte për shtat asaj që ishte referuar në dokumentin që iu përcoll Konferencës së Paqes. Ndërkohë që një autor disi kontraversial Vasfi Baruti në një nga daljet në shtyp ka referuar për një dokument të vitit 1945, ku shkruhet ligji për dëshmorët dhe ka referuar edhe për një tabelë të vitit 1946, në bazë të të cilit shuma totale e dëshmorëve të shpallur ishte vetëm 1141?!
Ministria e Financave në vitin 1977 iu kthye dhe njëherë vlerësimit ku llogariteshin dëmet në njerëz gjatë luftës antifashiste. E gjitha po bëhej në kohën kur Shqipëria po zhvillonte përpjekjet për të lidhur marrëdhëniet diplomatike me Gjermaninë dhe në dokumente paraqiste dhe dëmet e shkaktuara nga ushtria gjermane. Në material, që e referon Kareco, thuhet se: “Okupacioni gjerman shkaktoi 17.800 te vrare nga 28.000 qe ishte numri i përgjithshëm gjate periudhës se Luftës se Dyte Botërore, 7.800 te plagosur e te gjymtuar nga 12.600 gjithsej”.
***
Por pse është kjo mani për të fryrë dhe për t’u viktimizuar. E para dhe më e rëndësishmja është se çdo pushtet që ka ardhur në fuqi ndër shqiptarë i është referuar të rënëve si bazë për fuqinë e vet. Ndërkohë që individët pjesëmarrjen me fituesit e kanë pasur kredit për karrierë, por edhe si mundësi promovimi. Në Shqipërinë e pas Luftës, për t’i dhënë peshë dhe besueshmëri pushtetit, filloi një strukturë tjetër mendimi por edhe sakrifikimi. Në Shqipërinë Socialiste nëse do të kishe një njeri të afërt të familjes që kishe dhënë jetën në L2B, ky fakt theksohej në ballë të biografisë tënde dhe kishte më shumë vlerë se të gjitha atributet profesionale që kishe personalisht.
Në Kosovë për të njëjtën arsye pjesëmarrja në rezistencën e UÇK-së sot interpretohet si masë për të treguar sesa i larguar ke qenë nga pushteti sllav, por edhe sa e ka ndihur pushtetin e ri. Që do të thotë sa më i përfshirë aq më afër ke akses në të gjitha gjërat që ushtrohen në pushtetin e sotëm dhe që janë vetëm për njerëzit e UÇK-së. Historia fillon gjithnjë me ta.
Dikur në Luftën e Trojës Homeri e përdori numrin dhe numërimin për të treguar forcën, kurse ne vazhdojmë me viktimizimin, por gjithnjë të atillin ku mund të përfitojmë. I tillë ishte në komunizëm në Shqipëri, i tillë është edhe në Kosovë. Kjo të vjen ndërmend me lojën e shpifur të shifrave dhe kinse heroizmat, që mbartin shumë mbi vete, por që gjithsesi nuk i kanë bërë vendet tona të bëjnë diferencë në Evropë. Jo më kot, luftrat e shifrave të bëjnë instinktivisht të vësh buzën në gaz dhe të presësh çudirat, që dalin nga njerëzit që mëtojnë se bëjnë diferencë duke pasur në xhaketë librezën e heroit. Të vërtetët nuk e nxjerrin kurrë sepse në masë kanë vdekur. Kurse ata që realisht kanë luftuar asnjëherë nuk bërtitën, ne bëmë luftën. Thjesht e vetëm, që të mos shqetësonin realisht shokët e tyre që vdiqën si martirë. /Homo Albanicus – Gazeta Shqiptare/